Victor Matfield (gebore 11 Mei 1977, Pietersburg) is 'n Suid-Afrikaanse rugbyspeler wat tot in 2015 vir die Springbokke, die Bulls (Superrugbyspan) en die Blou Bulle (Curriebeker) gespeel het, nadat hy aanvanklik in 2011 eers uitgetree het as speler. Hy het ook voorheen vir die Griekwas en die Cats gespeel. Hy was Suid-Afrika se 52ste Springbokkaptein in twintig toetse. Victor Matfield het in vier wêreldbekers gespeel, in 2003, 2007, 2011 en 2015. Victor is in Pietersburg gebore; sy ouers is Fai en Hettie Matfield en hy het ook 'n suster, Trudie. Beide sy ouers was onderwysers. Hy het in 'n sporthuis grootgeword en het tennis, rugby, gholf en krieket gespeel. Hy was in Laerskool Pietersburg-Noord, waar hy in graad 7 hoofseun was, en het in 1995 aan die Hoërskool Pietersburg gematrikuleer met drie onderskeidings. Hy word in 1993/4 en 1994/5 vir die Verre-Noord provinsiale krieketspan gekies en in 1994/5 vir die rugbyspan. Na matriek aanvaar hy in 1996 'n kontrak van die Blou Bulle en studeer aan die Universiteit van Pretoria.